Sharon Stone

**Sharon Vonne Stone** (s. 10. maaliskuuta 1958 Meadville, Pennsylvania) on yhdysvaltalainen näyttelijä.

Stone aloitti elokuvauransa 1980-luvun alussa pienillä sivuosarooleilla. Hän nousi kansainväliseen kuuluisuuteen vuoden 1992 menestyselokuvan *[[Basic Instinct – vaiston varassa]]* myötä, joka nostatti kohun valtavirran elokuvissa harvinaisen rohkeiden eroottisten kohtaustensa vuoksi.

Stone sai vuoden 1995 elokuvasta *[[Casino (elokuva)|Casino]]* Golden Globen ja Oscar-ehdokkuuden.

## Nuoruus
Sharon Stone syntyi vuonna 1958 pennsylvanialaisen tehdastyöläisen perheeseen. Hän voitti kauneuskilpailuja teini-ikäisenä. Valmistuttuaan high schoolista hän pääsi yliopistoon kirjoitusstipendillä ja opiskeli pääaineinaan luovaa kirjoittamista ja taiteita. Samaan aikaan hän harrasti näyttelemistä ja palkkasi itselleen näyttelemisopettajan.

## Ura

Stone muutti New Yorkiin vuonna 1977 ja työskenteli vuosien ajan Fordin mallitoimistossa, esiintyen esimerkiksi *Charlie*-hajuvesimainoksissa. Ensimmäisen pienen elokuvaroolinsa Stone teki Woody Allenin elokuvassa *[[Muistelmia – Stardust Memories]]* (1980). Sitä seurasi pitkä sarja melko vähäpätöisiä rooleja.

Stonen ensimmäinen huomattava rooli oli Arnold Schwarzeneggerin esittämän sankarin vaimona toimintatrillerissä *[[Total Recall – Unohda tai kuole]]* (1990). Hän sai tunnettuutta myös riisuutumalla *[[Playboy]]*-lehteen. *[[People (lehti)|People]]*-lehti nimesi Stonen maailman 50 kauneimman ihmisen luetteloonsa.

Stone nousi tähtiluokkaan eroottisesta roolistaan murhaajaepäiltynä jännityselokuvassa *[[Basic Instinct – vaiston varassa|Basic Instinct]]* (1992). Sitä seurasivat muun muassa elokuvat *[[Sliver (elokuva)|Sliver]]* (1993), *[[Spesialisti (elokuva)]]* (1994), ja lännenelokuva *[[Nopeat ja kuolleet]]* (1995). Vakavasta roolistaan Martin Scorsesen elokuvassa *[[Casino (elokuva)|Casino]]* (1995) Stone sai Golden Globe -palkinnon ja Oscar-ehdokkuuden. Sen jälkeen hän on saanut kolme Golden Globe -ehdokkuutta lisää.

Vuoden 2004 roolistaan televisiosarjassa *[[Oikeus ja kohtuus]]* Stone voitti Emmy-palkinnon. Stone on näytellyt myös televisiosarjoissa *Remington Steele* (1983), *Bay City Blues* (1983), *T.J. Hookers* (1985), *[[Magnum (televisiosarja)|Magnum]]* (1984), *Silver Spoons* (1982), *Mike Hammer* (1984), *[[Roseanne]]* (1998), *[[Will & Grace]]* (2005) ja *[[Huff – terapian tarpeessa]]* (2006).

Vuonna 2006 Stone yritti paluuta elokuvamaailman huipulle *Basic Instinctin* jatko-osan *[[Basic Instinct 2]]* avulla. Elokuva kuitenkin epäonnistui kaupallisesti ja sai kielteisiä arvosteluita kriitikoilta. Stonella on myös kaksi Razzie-palkintoa elokuvista *[[Käännekohdassa]]*/*[[Spesialisti (elokuva)|Spesialisti]]* (1994) ja *[[Basic Instinct 2]]* (2006).

2010-luvulta alkaen Stone on näytellyt useassa pienessä independent-elokuvassa.

## Palkinnot ja ehdokkuudet

## Yksityiselämä
Stone on ollut naimisissa tuottaja Michael Greenburgin ja toimittaja Phil Bronsteinin kanssa. Stonella on kolme adoptoitua poikaa.

Stone on mukana aidsin vastaisessa työssä ja vaatii muun muassa lisäpanostuksia HIV:n tutkimukseen.

Stonella on kaulassaan arpi ratsastusonnettomuudesta. Hän oli lapsena ratsastamassa, kun törmäsi tiukalla olleeseen köyteen. Kovassa vauhdissa yllättäen eteen tullut köysi jätti arven näyttelijän ihoon.

## Valikoitu filmografia

* *[[Total Recall – Unohda tai kuole]]* (1990)
* *[[Basic Instinct – vaiston varassa]]* (1992)
* *[[Spesialisti (elokuva)|Spesialisti]]* (1994)
* *[[Nopeat ja kuolleet]]* (1995)
* *[[Casino (elokuva)|Casino]]* (1995)
* *[[Vieras tulevaisuudesta]]* (1998)
* *[[Broken Flowers]]* (2005)
* *[[Basic Instinct 2]]* (2006)

## Lähteet

## Aiheesta muualla
*